**Професии в служба на хората**

Темата се разработи в три учебни часа. Интересът бе много голям и желанието да се споделят знания по темата ме накара да направим повече часове.

**Първият час започна** с разговор за професиите на техните родители. Предложих им да изготвим въпроси за интервю. Целта бе да се запознаят по- подробно с професията на своите близки, разговарят с тях по темата за обществено значимите професии, за отговорността при изпълнение на задълженията им в работата.

В разговора разбрах колко са горди от професиите на своите близки и желанието им да споделят успехите им. Установих, че децата знаят какво работят техните родители, но за това колко е важна професията им и каква е същността и, те знаят твърде малко.

Спонтанно реших да изготвим въпроси за интервю. След обсъждане на предложенията, изготвихме следния въпросник:

1 Какво работиш?

2 Как избра своята професия?

3 Какво е най- трудното в работата ти?

4 Какво е най- забавното в нея?

5 За кого е полезна твоята работа?

6 Какви правила спазваш при изпълнение на дейността си?

**Вторият час по темата бе** посветен на презентацията „Трудът на хората” и обсъждане на резултатите от направените интервюта.

Започнахме с презентацията. Говорихме за това какво е престижна професия, лесна професия, скъпо платена професия и модерна професия.

Желаещите изготвиха списък с професии без които обществото ни не може. Всеки работи индивидуално. След това потърсихме общите професии и изготвихме листа на най- нужните професии в нашето общество.

Листата изглеждаше така:

* учители
* лекари
* полицаи
* продавачи
* пожарникари
* инженери/ архитекти.

Изборът им, според мен, е свързан с факта, че с представители на тези професии се срещат най-често и голяма част от родителите на учениците от класа упражняват професията на инженера и лекаря.

В края на часа коментирахме направените интервюта. Децата бяха много развълнувани от информацията получена от техните близки.

Предложих им томбола с картинки. Всеки си изтегли по пет картинки с изображения на професии. За домашно трябваше да ги оцветят и в таблица да запишат ползата от труда за работещия и за обществото. Трябваше да завършат изречението „Като стане голям, ще стана…”, да си избере професия и в следващия час да я представи с жестове и движения, така ,че другите да я разпознаят.

**Помолих ги да попълнят Приложение №1 към урока.**

В третият учебен час започнахме с представянето на професиите. Беше страхотно забавление. След разпознаването правихме коментар с какво дадена професия може да допринесе за доброто в отношенията между хората.

В края формулирахме понятията „Доброволно”, ” Доброволчество”.

**Едно дете /Б.С./ дефинира „Доброволчество” така: „ Да правиш добро по своя воля!”.**

Темата завършихме с предложение всеки да помисли, какво може да направи доброволно за общността на класа. В следващите дни се оформиха групи за почистване на класната стая, подпомагане на по- разсеяните ученици, за подготовката им за следващия учебен час.